b'\n_START_ARTICLE_\nViimeinen koukkaus\n_START_SECTION_\nJuoni\n_START_PARAGRAPH_\nKyl\xc3\xa4pahanen jossain p\xc3\xa4in Suomea 1980-luvulla. Nelj\xc3\xa4 rahapulaansa kyll\xc3\xa4stynytt\xc3\xa4 toisen maailmansodan veteraania, Jukarainen, Airo, Kyt\xc3\xb6 ja Savulaakso, yritt\xc3\xa4v\xc3\xa4t pankkiry\xc3\xb6st\xc3\xb6\xc3\xa4. Pankinjohtaja, joka haluaisi lunastaa veteraaneille kuuluvan kartanon, tunnistaa miehet, mutta ei tee rikosilmoitusta. Veteraanit saavat uuden idean ja toteuttavat sen: he varastavat t\xc3\xa4yden rekkalastillisen puolen kilogramman voipaketteja ja myyv\xc3\xa4t niit\xc3\xa4 syrj\xc3\xa4kylill\xc3\xa4 hintaan 10 mk per paketti. Lasti menee kaupaksi tuossa tuokiossa. Tarinaan tulee k\xc3\xa4\xc3\xa4nne, kun Savulaakso ihastuu keski-ik\xc3\xa4iseen stripteasetanssija Olivia Asikaiseen._NEWLINE_Veteraanit tekev\xc3\xa4t hyv\xc3\xa4n tilin, tosin pankinjohtaja Sutinen suhtautuu ep\xc3\xa4illen heid\xc3\xa4n rahojensa alkuper\xc3\xa4\xc3\xa4n. Sen kummemmin aikailematta veteraanit ostavat paremmat vaatteet sek\xc3\xa4 uuden auton ja ajavat Helsinkiin, miss\xc3\xa4 he astuvat Tukholmaan viev\xc3\xa4\xc3\xa4n Viking Linen Mariella-autolauttaan. Olivia ja h\xc3\xa4nen suten\xc3\xb6\xc3\xb6rins\xc3\xa4 matkaavat samassa aluksessa. Savulaakso onnistuu hurmaamaan Olivian. Tosin Oliviasta on tilitett\xc3\xa4v\xc3\xa4 sievoinen summa suten\xc3\xb6\xc3\xb6rille, ennen kuin h\xc3\xa4n p\xc3\xa4\xc3\xa4see irti t\xc3\xa4m\xc3\xa4n hallinnasta._NEWLINE_Laivalla sattuu olemaan my\xc3\xb6s em\xc3\xa4nt\xc3\xa4 ja is\xc3\xa4nt\xc3\xa4, jotka ostivat voita veteraaneilta tarinan alussa. My\xc3\xb6s pankinjohtaja on paikalla, ja pariskunta kertoo h\xc3\xa4nelle tarjousvoita myyneist\xc3\xa4 veteraaneista. Johtaja huomaa heti yhteyden varastetun voier\xc3\xa4n ja veteraaninelikon \xc3\xa4kkivaurastumisen v\xc3\xa4lill\xc3\xa4. Laiva l\xc3\xa4htee illankuhjeessa takaisin Suomeen. Helsingiss\xc3\xa4 veteraanit ottavat yhteytt\xc3\xa4 Suomen p\xc3\xa4\xc3\xa4ministeriin: heid\xc3\xa4n hallussaan on arkaluontoinen videotallenne, jonka avulla he kirist\xc3\xa4v\xc3\xa4t ministerilt\xc3\xa4 alibin itselleen._NEWLINE_Veteraanit palaavat kotikyl\xc3\xa4\xc3\xa4ns\xc3\xa4 Olivia mukanaan. Pankinjohtaja ja nimismies yritt\xc3\xa4v\xc3\xa4t saada heid\xc3\xa4t vastuuseen voivarkaudesta, mutta ministerin antama alibi suojaa heid\xc3\xa4t syyt\xc3\xb6ksilt\xc3\xa4. Lopussa juhlitaan Savulaakson ja Olivian h\xc3\xa4it\xc3\xa4.\n_START_SECTION_\nMuuta\n_START_PARAGRAPH_\nViimeisen koukkauksen kuvasi Kauko Nord ja lavasti Kristine Elo. Musiikista vastasi Jorma Panula.'